තම පක්ෂයේ මන්ත්‍රීවරුන් 04 දෙනෙකු එම ධූර වලින් ඉවත් වූයේ ජනාධිපතිවරයා හෝ අමාත්‍ය ධූර භාරගත් අනෙකුත් පක්ෂයේ මන්ත්‍රීවරුන් සමග අමනාපයෙන් නොවන බව ශ්‍රී ලංකා නිදහස් පක්ෂය පවසනවා.ඩිලාන් පෙරේරා, පවිත්‍රා වන්නිආරච්චි, සී.බී. රත්නායක සහ මහින්ද යාපා අබේවර්ධන තමන් වත්මන් ආණ්ඩුවේ දැරූ අමාත්‍ය ධූරවලින් ඉවත් වන බව ඊයේ ප්‍රකාශ කළා.ශ්‍රී ලංකා නිදහස් පක්ෂය සහ හිටපු ජනාධිපති මහින්ද රාජපක්ෂට සහය පළ කරන තවත් නිදහස් පක්ෂ මන්ත්‍රීවරුන් පිරිසක් කොළඹ අද කැදවා තිබූ මාධ්‍ය හමු දෙකකදී මෙම මන්ත්‍රීවරුන් 04 දෙනා අමාත්‍ය ධූර වලින් ඉවත් වීම සම්බන්ධයෙන් අදහස් පළ කළා.ශ්‍රී ලංකා නිදහස් පක්ෂ මූලස්ථානයේ අද කැදවා තිබූ මාධ්‍ය හමුවකට එක්වූ අමාත්‍ය මහින්ද අමරවීර කියා සිටියේ අමාත්‍ය ධුරවලින් ඉවත් වූ මන්ත්‍රීවරුන් සහ දැනට අමාත්‍ය ධුර භාරගෙන සිටින නිදහස් පක්ෂ මන්ත්‍රීවරුන් අතර කිසිදු ගැටළුවක් නොමැති බවයි.